
PARLAMENTUL ROMÂNIEI

CAMERA DEPUTAŢILOR

Comisia pentru tehnologia informaţiei şi comunicaţiilor
Nr.4c-19/27/22.04.2020
PLx nr.22/2020
AVIZ
asupra proiectului de Lege pentru aprobarea Ordonanţei de urgenţă a Guvernului nr.73/2019 privind siguranţa feroviară


În conformitate cu prevederile art.94 și 114 din Regulamentul Camerei Deputaţilor, Biroul permanent a trimis, Comisiei pentru tehnologia informaţiei şi comunicaţiilor, spre dezbatere și avizare proiectul de Lege pentru aprobarea Ordonanţei de urgenţă a Guvernului nr.73/2019 privind siguranţa feroviară (PLx nr.22/2020).

Consiliul Legislativ a avizat favorabil proiectul de ordonanță de urgență, conform avizului nr.975/06.12.2019.

Consiliul Economic și Social a avizat favorabil proiectul de ordonanță de urgență, conform avizului nr.6044/27.11.2019.


Senatul a adoptat tacit această inițiativă legislativă în ședința din 10.02.2020.
Proiectul de lege are ca obiect de reglementare transpunerea în legislaţia naţională a prevederilor Directivei (UE) 2016/798 a Parlamentului European şi a Consiliului din 11 mai 2016 privind siguranţa feroviară (reformare), în vederea consolidării cadrului legal referitor la siguranţa feroviară, din perspectiva alinierii legislaţiei naţionale la normele europene. Prin proiect se preconizează acordarea unui certificat unic de siguranţă; modificarea modului de înregistrare şi tratare a solicitării certificatului unic de siguranţă prin utilizarea platformei OSS; colaborarea Agenţiei Uniunii Europene pentru Căile Ferate - ERA prin intermediul Acordului de Cooperare, în sensul art.10 alin.(5) şi (6) din Directiva (UE) 2016/798 şi în conformitate cu art.76 din Regulamentul (UE) 2016/796; implementarea modului de colaborare dintre autoritatea naţională de siguranţă, respectiv Autoritatea de Siguranţă Feroviară Română - ASFR şi ERA, prin încheierea unui acord de cooperare şi a principiilor interoperativităţii, condiţie esenţială pentru integrarea sistemului feroviar naţional în spaţiul feroviar european. Ca urmare a acestor intervenţii legislative, se propune modificarea Hotărârii Guvernului nr.626/1998 privind organizarea şi funcţionarea Autorităţii Feroviare Române - AFER, cu modificările si completările ulterioare, precum şi abrogarea Legii nr.55/2006 privind siguranţa feroviară.


Prin conținutul său normativ, proiectul de lege face parte din categoria legilor ordinare, iar în aplicarea prevederilor art.75 alin.(1) din Constituția României, Camera Deputaților este Cameră decizională.

Potrivit prevederilor art.61 din Regulamentul Camerei Deputaţilor, republicat, membrii Comisiei pentru tehnologia informaţiei şi comunicaţiilor au dezbătut proiectul de lege şi au hotărât, cu unanimitate de voturi (11 voturi pentru) a membrilor prezenţi, avizarea favorabilă a acestuia. 
 PREŞEDINTE,  

Cornel Zainea

